<classify> Kutokana na mafanikio hayo ya kihistoria kwa Yanga iliyofuzu kwa mara ya kwanza kucheza hatua ya makundi ya michuano hiyo, ikiwa klabu ya kwanza nchini, mashabiki wa Yanga na wapenda maendeleo ya soka nchini kwa ujumla wametakiwa kujitokeza kwa wingi kwenda kuwalaki Uwanja wa Ndege wa Kimataifa wa Julius Nyerere, Dar es Salaam.Msemaji wa klabu hiyo, Jerry Muro amethibitisha kuwa ndege itakayoibeba Yanga kutoka Afrika Kusini ilikolala baada ya kutoka Angola itakanyaga ardhi ya Tanzania saa saba mchana na baada ya kutua, wachezaji watakwenda moja kwa moja kambini kwa ajili ya safari ya Songea kesho Jumamosi. Majimaji itacheza na Yanga keshokutwa mjini Songea.Yanga imefuzu hatua ya makundi, licha ya kufungwa bao 1-0 na wenyeji wao Sagrada Esperanca ya Angola na kusonga mbele kwa ushindi wa jumla ya mabao 2-1, kwani katika mchezo wa kwanza jijini Dar es Salaam, Yanga ilishinda kwa 2-0.Kwa kufuzu huko, Yanga imejihakikishia kitita cha dola za Marekani 150,000 Sh milioni 315 na itavuna zaidi na zaidi kadiri itakavyokuwa inafanya vizuri katika michuano hiyo ambayo bingwa wake atanyakua dola za Kimarekani 625,000 zaidi ya Sh bilioni 1.3 za Tanzania.Muro amewasisitiza mashabiki wa Yanga kujitokeza kwa wingi kuwapokea mashujaa wao ambao wameitoa kimasomaso Watanzania kwa kutinga hatua hiyo ya makundi, ambayo kwa mara ya mwisho walifuzu mwaka 1998 katika Ligi ya Mabingwa wa Afrika.Hatutakua na muda wa kusherehekea ndio maana tunahimiza mashabiki wanaotaka kuwapongeza wachezaji waje Uwanja wa Ndege, kwani baada ya hapo hawatawaona wachezaji kwa sababu wanakwenda moja kwa moja kambini na Jumamosi tunakwenda Songea, alisema Muro.Wakati huo huo, uongozi wa Yanga umeipongeza timu hiyo pamoja na benchi la ufundi kwa kufuzu hatua hiyo ya makundi na kuitaka kufika mbali zaidi. Muro alisema Jumamosi wanahitaji kusafiri kwenda Songea kwa basi, hivyo hawana muda wa kusherehekea ushindi huo.  <topic>: MICHEZO 